УНАПРЕЂЕЊЕ ПОСТУПАЊА ЖАНДАРМЕРИЈЕ ЗА СУПРОТСТАВЉАЊЕ ТЕРОРИЗМУ

Апстракт
	Предузимање терористичких аката чији би се modus operandi могао описати као неселективно пунктуално тренутно физичко насиље са тешким последицама уперено према групи лица је феномен са којим се сусрећу безбедносни апарати многих савремених држава. Наведени modus operandi одликује висок степен свирепости и безобзирности, проузроковање великог броја жртава, док су истовремено застрашивање и узнемирење јавности уско повезани са предметним актима. Тенденција повећања ових аката, који представљају појавни облик тероризма као сложеног облика политичког насиља, пред органе безбедности поставља задатак изналажења ефикасних механизама за супротстављање истима, што захтева промене у процесу обучавања, организацији и тактици поступања полицијских службеника Жандармерије.

УВОДНЕ НАПОМЕНЕ
Криминалитет као друштвено негативна појава је, од почетка институционалног уређивања међуљудских односа и стварања организованих заједница људи, од стране већине њихових чланова био перципиран као негативан феномен. У различитим историјским епохама, одговор друштва на криминалитет се прилагођавао конкретним друштвеним и политичким условима. Тероризам[footnoteRef:2] се свсртава у политички криминалитет, те представља један од израженијих проблема многих савремених држава. Савремена држава борбу против криминалитета, са нагласком на тешким облицима криминалитета, у које свакако спада и тероризам, истиче као један од својих приоритетних задатака. Са аспекта криминалне феноменологије, односно посматрајући поједине појавне облике криминалитета као масовне друштвене појаве и криминалног понашања као појединачне појаве, могу се издвојити неки од ових облика који посебно погађају друштво. Тероризам се може сврстати у такве облике криминалитета. [2:  За потребе овог рада, аутор прихвата дефиницију према којој је тероризам облик насилне борбе у којој се насиље намерно користи против цивила у настојању да се постигну политички циљеви.(Ганор, 2005:17).
] 

Предмет овог чланка су инкриминисана понашања, којима се остварује биће кривичног дела тероризма, односно начин извршења овог кривичног дела који се манифестује у употреби неселективног, пунктуалног, тренутног физичког насиља према групи лица, које као последицу има смрт или повређивање лица према којима је насиље уперено. Такође, представићемо новине у процесу обучавања, организацији и начину поступања полицијских службеника Жандармерије за које сматрамо да могу подићи ефикасност у супротстављању извршиоцима наведених аката насиља, као и умањити последице ових аката. 
	У теорији и пракси се различито именује наведени начин испољавања насиља[footnoteRef:3], а дистинкција међу њима се врши према различитим критеријумима, као што су карактеристике активних субјеката, односно околности везане за личност извршилаца, према мотивима као органским или психолошким факторима који покрећу или регулишу понашање ради постизања одређених циљева (Рот, 1977:87), према заштитном објекту као добру, вредности или интересу коме се пружа кривичноправна заштита од повреде или угрожавања (Јовашевић, 2012:94), а који се инкриминацијом одређеног понашања штити и сл. Предмет нашег интересовања је насиље које врше терористи, који користе насиље као једно од средстава за остваривање циљева идеологије организације или групе којој припадају, односно са којом се идентификују. Modus operandi терористичких аката може бити различит, а један од њих је и употреба неселективног, пунктуалног, тренутног физичког насиља према групи лица, које као последицу има смрт или повређивање лица према којима је насиље усмерено. [3: У страној теорији, а посебно пракси полиција западноевропских држава, је распрострањен термин АМОК. Сама реч потиче из малајског језика, а користи се за означавање особа које услед психичког растројства у стању необузданог беса  врше насиље које за последицу има лишење живота других лица. Сам термин није свеобухватан и научно утемељен, али је у пракси широко распрострањен за именовање начина извршења. Поред овог, у пракси полиције у САД, су заступљени и термини енг. killing spree и енг. rampage shooting, који се такође односе на начин извршења аката насиља. Наведеним примерима се не исцрпљују сви термини који су присутни у пракси. ] 

„И појединци и друштво се одувек сусрећу с различитим облицима неизбрисивог насиља против кога се тешко бори и које се тешко може искоренити као иманентно негативна друштвена појава.“ (Беланчић, 2004:9). 

У условима развијених информационих и комуникационих технологија, када се овакви акти у готово реалном времену, са свим свирепостима и безобзирношћу које их карактеришу, преносе широком аудиторијуму изазивајући висок степен застрашености и узнемирења јавности, државе са својим безбедносним апаратом морају да изналазе начине и мере да им се ефикасно супротставе. Независно од тога да ли су ове мере превентивног или репресивног карактера, њихово вредновање ће зависити од ефикасности у супротстављању предметним актима насиља и умањењу последица проузрокованих њиховим предузимањем. Сматрамо да безбедносна претња зависи од воље извршиоца, те да он над њом има контролу, док ризик можемо посматрати и као разлику између нивоа претње и способности да јој се супротстави. У овом чланку ћемо покушати да представимо новине у процесу обучавања, организацији и тактици поступања, за које сматрамо да би утицали на подизање нивоа способности у супротстављању предметним терористичким актима.
	
ПОЈАМ НАСИЉА
Пре него што почнемо излагање о процесу обучавања, организацији рада и тактици поступања полицијских службеника Жандармерије у супротстављању извршиоцима предметних аката насиља, неопходно је објаснити шта карактерише акте насиља који су предмет излагања у овом чланку.Такође, потребно је да се осврнемо на сам појам насиља, који се веома широко користи, често за означавање појава које се манифестују у различитим друштвеним сферама[footnoteRef:4]. Све то нам указује да је неопходно одредити карактеристике оног облика насиља који је релевантан за овај чланак. Можемо констатовати да не постоји општеприхваћен појам насиља, штавише у његовом одређивању теоретичари се опредељују да дају већи или мањи значај појединим елементима који чине појам насиља, што доводи до мноштва дефиниција, па чак и до супротстављених мишљења у вези са појмом насиља. Аутор нема амбицију одређивања појма насиља, што је свакако комплексан задатак који би захтевао слојевито и дубинско бављење феноменом насиља, што овај чланак с обзиром на свој предмет и обим не дозвољава. Појам насиља ће се представити онако како је одређен од стране институција које се насиљем баве, као и од стране теоретичара који припадају различитим научним областима, а ради лакше касније дескрипције оног облика насиља који је предмет нашег интересовања.  [4:  Примера ради, о насиљу се говори у контексту насиља у породици, вршњачког насиља, насиља на спортским приредбама,насиља на интернету, насиља према животињама, насиља у међународним односима и сл.] 

Једна од институција која је препознала насиље као проблем јесте и World Health Organization која у свом Извештају о насиљу и здрављу из 2015. године дефинише насиље као 
„намерну употребу физичке силе и моћи, угрожавањем или стварно, против себе, друге особе, или против групе или заједнице, која је довела или постоји велика вероватноћа да може довести до повређивања, смрти, психолошког повређивања, уназађења или лишавања.“ (World Health Organization, 2015:5). 

 Насиље је негативан друштвени феномен који се може посматрати са политиколошког, социолошког, безбедносног, криминолошког, кривичноправног и др. аспекта. Насиље је начин исказивања и спровођења моћи, када субјект моћи свој утицај посредује силом у комуникацији са објектом моћи (Симеуновић, 2002:146). При томе, према мишљењу истог аутора, „извођење насиља је манифестација моћи, али само уз ограду да насиље може бити и манифестација немоћи.“(Симеуновић, 2002:146). Наведени аутор, кроз свој политиколошки приступ, инсистира на дистинкцији између силе као средства и насиља као начина остварења и одржања, односно исказивања и спровођења моћи.Сам израз насиље има негативан призвук, тј. говори о нечему што је недозвољено, противправно. Сила, пак, представља термин који је сам по себи вредносно неутралан (Стојановић, 2014:3).
Са криминолошког аспекта, „насиље значи употребу силе, претње или злоупотребу моћи према другом лицу.“(Шепаровић, 1988:7). Насиље се такође одређује и као 
„употреба принудних средстава и метода према некоме а против његове воље и права или примена физичке силе према објектима и материјалним средствима.“ (Бошковић, 1999:202). 

Поред наведених криминолошких дефиниција које су релативно кратке, према једној од најширих криминолошких дефиниција насиље подразумева 
„различите акте, поступке и понашања појединаца, група, друштвених институција, организација или друштва у односима према људима, који укључују примену физичке, психичке, политичке или неке друге силе којима се угрожава физички, психички или социјални интегритет човека и изазивају различита физичка и психичка оштећења и друге неповољне последице.“(Милосављевић, 1998:33).

Насиље само по себи није инкриминисано у кривичном законодавству као посебно кривично дело, али постоји значајан број кривичних дела у којима се насиље јавља као елеменат бића или начин извршења кривичног дела, а једно кривично дело из посебног дела КЗ РС и у свом називу има термин насиље (насиље у породици из чл. 194. КЗ РС).
„У кривичном праву термин „насиље“ није често коришћен термин, нити он представља општи институт, а сама теорија кривичног права се недовољно бавила одређивањем кривичноправног појма насиља и његовим кривичноправним значајем.“ (Стојановић, 2014:2). 

Према проф. др Зорану Стојановићу, 
„насиље као кривичноправни појам и као радњу извршења код кривичних дела код којих је оно садржано у законском опису треба одредити на следећи начин. То је употреба физичке снаге која представља напад на нечији телесни интегритет. Дакле, то мора бити (активна) радња, а не пропуштање. Затим, вршење насиља подразумева употребу силе (а не и претње), која мора бити управљена на тело неког лица с тим што то мора бити осетнија, грубља примена физичке снаге. У појам насиља не улази и циљ који се њиме хоће постићи. Насиље као радњу извршења представља примена само оне физичке снаге којом се напада на телесни интегритет.“ (Стојановић, 2014:4).

Претходно изнете дефиниције насиља, које посматрају предметни феномен са гледишта научне области из које потичу, показују колико је питање одређивања појма насиља комплексно. Будући да је предмет овог чланка укупност мера и поступака који се од стране полицијских службеника Жандармерије предузимају ради спречавања испољеног насиља, за ауторе је првенствено од значаја, уз уважавање напора да се одреди појам насиља, да одреде облик насиља којим се баве и његове карактеристике, а који се јавља као modus operandi кривичног дела тероризма. Како ће конкретно кривично дело касније бити квалификовано зависи од елемената бића кривичног дела који ће бити испуњени. Стојимо на становишту да modus operandi кривичног дела тероризма којим се бавимо у овом чланку треба именовати као неселективно пунктуално тренутно физичко насиље са тешким последицама уперено према групи лица. У наставку текста ћемо покушати да објаснимо употребљену синтагму.

КАРАКТЕРИСТИКЕ ПРЕДМЕТНОГ НАЧИНА ИЗВРШЕЊА ТЕРОРИСТИЧКИХ АКАТА
Ако под појмом селективност подразумевамо одабирност (Вујаклија, 1966:862), онда би неселективност предметног насиља подразумевала непостојање одабира појединачних лица према коме се оно примењује, а који би се вршио према критеријумима који конкретно лице разликују од свих других лица. Овде говоримо о индивидуалној неселективности, што не искључује да ова лица буду одабрана од стране извршиоца аката насиља због припадности широј друштвеној групи према којој извршилац жели да употреби насиље. Извршилац у складу са идеологијом организације или групе којој припада, односно са којом се идентификује, личним мотивима и ставовима примењује насиље према припадницима одређене етничке, мањинске, конфенсионалне или др. групе. Група према којој се насиље примењује може имати и израженију посебност, па то могу бити ученици одређене школе или студенти факултета, чланови политичке партије, запослени у одређеној установи и сл. Оно што предметно насиље чини неселективним је да лица према којима је насиље примењено нису индивидуално одређена и одабрана чак ни у оквиру мање друштвене групе којој припадају, већ су пасивни субјекти према којима се насиље примењује самим припадањем одређеној друштвеној групи. 
Узимајући као критеријум просторну распрострањеност, предметно насиље се одређује као пунктуално. Пунктуалност подразумева да се конкретан акт насиља врши на релативно ограниченом простору, као што је одређена јавна установа, објекти саобраћајне инфраструктуре, верски објекти, тржни центри и други простори које, у начелу, карактерише велика фреквенција кретања лица. Потребно је направити дистинкцију између овако одређене пунктуалности која се односи на конкретан акт насиља и географске распрострањености која се односи на распрострањеност неодређног број предметних аката. У географском смислу, предметни акти су распрострањени у целом свету, а њихов обим ће зависити од конкретних услова и узрока који се могу идентификовати на одређеном простору, а који утичу на појаву предметних аката насиља. 
Разматрајући трајност акта, предметни акти се могу одредити као тренутни. Ови акти се манифестују као чин, а не као активности и процеси што би их сврстало у категорију дуготрајног насиља. Трајање предметних аката насиља је релативно кратко, на шта утичу реакција полиције и других безбедносних структура, тешка одрживост високог интензитета испољеног насиља у континуираном дуготрајном временском периоду (физичке могућности извршиоца и техничке могућности средстава којима се врши насиље), воља извршиоца, реакција пасивних субјеката и др. Претходно наведено не искључује могућност да се на одређеном простору, у краћем или дужем времену, периодично врше предметни акти насиља, па чак и од стране истог извршиоца, групе или организације. Када смо предметне акте насиља окарактерисали као тренутне, првенствено смо мислили на временско трајање сваког појединачног акта. 
Насиље се може испољити као физичко и психичко, мада има и оних теоретичара који под насиљем подразумевају искључиво физичку радњу, што се може видети и из одређивања појма насиља које смо у претходном делу рада изложили. Предмет нашег интересовања је физичко насиље које се према пасивном субјекту испољава посредством физичке снаге извршиоца или средстава која извршилац користи, а која су подобна да се њима изврши напад на телесни интегритет пасивног субјекта. У ова средства спадају хладно и ватрено оружје, минско-експлозивна средства, моторна возила итд. Како као последице предузимања ових аката насиља наступају смрт и тешко повређивање лица према којима је насиље уперено, ове последице се могу оквалификовати као тешке. Под формулацијом група лица подразумевамо број од три лица па навише. Како се предметни акти насиља, по правилу, предузимају на просторима које карактерише велика фреквенција кретања лица, следи да је њима изложен већи број лица, који се може кретати од три до неколико стотина, па чак и више хиљада лица. 

СПЕЦИФИЧНОСТИ ПРОЦЕСА ОБУЧАВАЊА ПОЛИЦИЈСКИХ СЛУЖБЕНИКА ЖАНДАРМЕРИЈЕ ЗА СУПРОТСТАВЉАЊЕ ПРЕДМЕТНИМ ТЕРОРИСТИЧКИМ АКТИМА
Жандармерија је посебна јединица полиције у саставу Дирекције полиције Министарства унутрашњих послова Републике Србије, намењена за извршавање сложених безбедносних задатака, што намеће потребу адекватне обуке полицијских службеника и јединица Жандармерије. Обука полицијских службеника и јединица Жандармерије је планска активност која се планира и реализује у континуитету, у свим временским и земљишним условима, у складу са планом обуке, исказаним потребама, расположивим временом, простором, материјално-финансијским могућностима и ангажовањем јединица. 
У савременом свету је на пољу безбедности изражена динамика која нас ставља пред проблем да пропуштањем благовременог праћења и реаговања на манифестоване промене закаснимо са правовременом реакцијом. Целокупну ситуацију додатно усложљава то што су системи безбедности, по својој природи, као и сви комплексни системи склони инертности, услед чега промене и прилагођавања захтевају време кога понекад нема довољно. Поменуто усвајање нових садржаја који проистичу из науке и праксе подразумева континуирано праћење безбедносних изазова, ризика и претњи који се појављују, мењајући претходне или их допуњујући. 
Радикални исламизам[footnoteRef:5] као идеологија и, из њега проистекли,  различити појавни облици политичког насиља као средства за остваривање циљева идеологије радикалног исламизма, су феномени глобалног карактера који имају своју регионалну рефлексију на простору Балкана, па сходно томе и утицај на стање безбедности у Републици Србији. Иако су у другој половини XX века вршени акти насиља од стране група и организација којима је радикални исламизам био идеолошка основа, може се констатовати да овај феномен добија глобални карактер након „апсолутног догађаја“(Baudrillard, 2007:7), односно терористичких напада у САД од 11. септембра 2001. године и траје до данас. Посматрајући период од напада до актуaлног тренутка, може се уочити динамична трансформација modus operandi , који су се прилагођавали стратегијама држава и других субјеката примењиваним на оперативном и тактичком нивоу. Ако као критеријум узмемо географску распрострањеност, акти насиља су вршени у државама са већинским муслиманским становништвом и били уперени против немуслимана, али и других муслимана по основу припадности другој деноминацији, верском покрету или секти у оквиру ислама. Ови акти вршени су и у државама у којима су муслимани мањинска верска заједница. Такође, вршени су и у западним државама који имају бројне имигрантске заједнице муслимана. Што се тиче самих појавних облика политичког насиља, били су заступљени готово сви прости и сложени појавни облици политичког насиља, као што су претња силом, политичка убиства, атентати, нереди, немири, оружане побуне, тероризам, устанак и грађански рат, при чему су се исти, зависно од конкретних услова, често пресецали и трансформисали из једног у други. Код терористичких аката, који су у последњем периоду вршени на просторима Блиског и Средњег истока, Африке, Азије и Европе, као доминантан modus operandi се издваја онај који смо у горњем делу текста именовали као неселективно пунктуално тренутно физичко насиље са тешким последицама уперено према групи лица.Сами извршиоци у највећем броју случајева врше насиље док у томе не буду спречени, што углавном као резултат има лишење слободе или лишење живота ових лица од стране полицијских службеника. Иако до сада овакви терористички акти нису вршени на територији Републике Србије, њихово извршење се не може у потпуности искључити као могућност. Фактори који могу утицати на евентуално извршење предметних аката су партиципација држављана Републике Србије у оружаним сукобима на Блиском истоку, као и велика фреквениција лица пореклом са простора захваћених оружаним сукобима у оквиру тзв. „мигрантске кризе“[footnoteRef:6].  [5: Због непостојања широко прихваћеног појмовног апарата који би дефинисао и ближе одредио феномене као што су исламизам и исламистички тероризам, а што свакако ствара озбиљне тешкоће у бављењу овим питањима, сматрамо да је неопходно да изнесемо шта ће се подразумевати приликом употребе ових појмова. 
Исламизам – политичка идеологија заснована на исламу као верском учењу која тежи преуређењу друштва у складу са интерпретацијама ислама онога ко је у конкретном случају спроводи, при чему тај политички активизам може имати различите организационе и појавне облике. Само преуређење подразумева већи степен увођења и примене исламског права (шеријата) и учења у политичким институцијама и друштвеним односима. Додавањем описног придева радикални ствара се синтагма радикални исламизам која указује на деловање које зарад остваривања исламистичких циљева може укључивати и примену различитих облика политичког насиља. 
Исламистички тероризам – синтагма сачињена од две речи, при чему не постоји њихово опште прихваћено значење, већ је оно предмет широке полемике. Дилема и дискусија око придева исламистички/исламски у обележавању тероризма као сложеног облика верски фундираног политичког насиља је изразито присутна. Схватајући исламизам као политичку идеологију базирану на редукованој интерпретацији и примени ислама, који је и теоријски и по упливу у различите сфере живота далеко шири од исламизма, а тероризам као једно од средстава за остваривање идеологије исламизма, придев исламистички је погоднији за употребу.
Што се тиче појма тероризма, о њему смо се одредили у претходном делу овог чланка.]  [6: Република Србија се налази на тзв. „Балканској рути“ кретања миграната са простора Средњег истока и Африке према државама Западне Европе. Било би паушално, необјективно, па и неморално, тврдити да мигранти као популација могу да се представе као претња у вези са евентуалним вршењем терористичких аката. Ради се о популацији која управо бежећи од насиља, односно оружаних сукоба у својим матичним државама, на путу према државама одредиштима пролази преко територије Републике Србије. Међутим, сама бројност ове популације и немогућност остваривања ефикасне контроле лица који је чине, олакшавају потенцијалним терористима да се прикрију и нађу пут до својих крајњих одредишта. ] 

Узимајући све горе наведено у обзир, аутор сматра да постоји простор за унапређење система обуке који би омогућио полицијским службеницима Жандармерије да њихово евентуално поступање према извршиоцима предметних терористичких аката буде ефикасније. Увођење новина је потребно у следећим наставним областима: тактици специјалних дејстава и наоружању са наставом гађања. Треба напоменути да се полази од претпоставке да су полицијски службеници који се обучавају за супротстављање предметним актима претходно прошли селективну, основну и специјалистичку обуку, те да обука о којој говоримо представља надградњу која се односи на конкретно одређену безбедносну претњу, односно начин њеног испољавања. 
У оквиру наставне области тактике специјалних дејстава, која већ садржи теме које се односе на тероризам, противтерористичке мере и противтерористичка дејства, неопходно је увести додатну тему која би се односила на предметни modus operandi терористичких аката. Оно што се јавља као специфичност јесте простор и окружење у коме би полицијски службеници Жандармерије евентуално морали да поступају, понашање извршиоца предметних аката насиља, као и природа и начин употребе средстава извршења.
Главна карактеристика простора на коме би полицијски службеници Жандармерије евентуално поступали јесте велика фреквенција лица. Анализирајући терористичке акте вршене у свету у претходном периоду (70-тих, 80-тих и 90-тих година ХХ века) а у вези са простором на коме су вршени, може се уочити да су исти били релативно просторно ограничени (отмица ваздухоплова који би по слетању били усмерени на део стајанке аеродрома предвиђен за такве ситуације, талачке ситуације у објектима, запоседање објеката од виталног значаја и сл.), док је у вези са актуaлним терористичким актима теже ограничити простор деловања терориста, који и теже просторној дисперзији активности која отежава поступање полицијских службеника, а истовремено угрожава већи број лица. Сам простор утиче и на окружење у коме би полицијски службеници Жандармерије евентуално поступали. Природа простора које смо претходно навели указује да би исте било тешко у кратком временском периоду ставити под блокаду, која би омогућила физичко раздвајање извршиоца од лица која се налазе у блокираном простору, што значи да би евентуално поступање полицијских службеника Жандармерије било у окружењу које карактерише висока концентрација лица, за која се може очекивати да ће им реакција бити одређена изазваним страхом и паником. Потреба за евакуацијом и тријажом ових лица, уз истовремено поступање према извршиоцу, при чему се све радње одвијају у врло кратком временском периоду, чини окружење врло комплексним.
За разлику од претходног периода, актуaлно је коришћење широко доступних средстава, која поред своје примарне намене имају могућност проузроковања смрти или тешког повређивања лица, као што су рецимо моторна возила. У процесу обучавања се мора посветити пажња начину на који би се полицијски службеници Жандармерије супротставили лицима која користе ова средства као средства извршења терористичких аката, а да при томе њихово поступање буде ефикасно, али и безбедно за лица која се затекну на месту догађаја. 
Приликом обраде тема из наставне области Наоружање са наставом гађања, а које се односе на тактику употребе стрељачког оружја, као и реализацију програма гађања, потребно је унети измене које би у већој мери осликавале могуће тактичке ситуације у којима би полицијски службеници могли да се нађу. Наиме, неопходно је узети у обзир засићеност простора, односно сектора осматрања и ватре лицима на чије понашање се не може утицати, а које ће деловати као ометајући фактор за употребу ватреног оружја према извршиоцу, уколико се за исту стекну законом предвиђени услови. Такође је неопходно узети у обзир положај садејствујућих снага, њихово кретање и секторе осматрања и ватре, а ради избегавања њиховог укрштања. Обуку везану за тактику употребе стрељачког оружја, као и реализацију гађања, а у циљу приближавања услова обучавања оним очекиваним у стварној ситуацији, је потребно изводити ноћу и у условима смањене видљивости, у затвореном простору изложеном ометајућим факторима (задимљавање, бука и сл.), уз употребу опто-електронских уређаја за осматрање и нишањење. Такође, начин реализације гађања треба да омогући да полицијски службеници Жандармерије у току реализације успоставе систем ватре, управљање, руковање и дисциплину ватре.

ОРГАНИЗАЦИЈА И НАЧИН ПОСТУПАЊА ПОЛИЦИЈСКИХ СЛУБЕНИКА ЖАНДАРМЕРИЈЕ
Безбедносна претња од извршења терористичких аката, код којих се као modus operandi јавља неселективно пунктуално тренутно физичко насиље са тешким последицама уперено према групи лица, указује на потребу уношења измена у досадашњи начин организације рада, са првенственим циљем скраћивања временског периода од пријема задатака до његовог извршења. Претходно наведено је условљено управо природом предметних аката насиља, који се након отпочињања завршавају тек поступањем полицијских службеника, при чему свако повећање временског периода између ова два момента као последицу има повећање броја жртава. У унапређењу организације рада, узета је у обзир просторна дисперзија полицијских службеника у моменту узбуњивања, односно њихово упућивање на локације које ће омогућити њихову оперативност у што краћем временском периоду, уз истовремено достављање наоружања, опреме и материјално-техничких средстава. Поменути начин организације подразумева сукцесивно увођење снага, са акцентом на брзу прву рекцију која треба да утиче на прекид вршења терористичког акта, контролу штете, прихват и увођење снага које пристижу, мада ће наведено у највећој мери бити одређено конкретном тактичком ситуацијом. 
Аутор је мишљења да је неопходно одређивање поступка која би помогао полицијским службеницима да, у условима рестриктивног временског оквира у коме је потребно проценити ситуацију и доносити одлуке о начину деловања, предузму све потребне мере и радње неопходне за успешно извршење задатака. Сам поступак мора дати јасне смернице полицијским службеницима о потребним мерама и радњама, али истовремено не сме да буде у тој мери конкретан да онемогући прилагођавање поступка на све тактичке ситуације које могу да се поставе пред полицијске службенике Жандармерије. Приликом израде поступка неопходно је узети у обзир карактеристике облика насиља на које поступак треба да се примени, а посебно чињеницу да је време од пријема задатка до његовог извршења, а у коме би требали да буду садржани и схватање задатка, доношење одлуке, припремне радње, израда и издавање заповести за извршење задатка, врло ограничено те да ће поједине од ових фаза изостати, међусобно се преплитати или сјединити.
Поступак који би се прописао треба да буде конципиран тако да олакша рад полицијских службеника Жандармерије у ситуацији коју карактерише и одређен степен стреса на личном нивоу. Сходно томе, поступак би требао да буде у форми лако читљиве табеле са фазама поступка означеним бојама. Што се тиче самих фаза оне би требале да буду следеће:
1. Фаза у којој су садржане мере и радње које се предузимају изван зоне ризика;
2. Фаза у којој су садржане мере и радње које се предузимају у ширем окружењу места догађаја и на спољној граници линије блокаде;
3. Фаза у којој су садржане мере и радње које се предузимају на месту догађаја, у ситуацији када је извршилац престао са вршењем аката насиља и не постоји опасност угрожавања других лица и
4. Фаза у којој су садржане мере и радње које се предузимају на месту догађаја, у ситуацији када извршилац предузима акте насиља и угрожава друга лица.
У поступку би, претпостављајућим хронолошким редом који може бити измењен под утицајем посебних околности конкретног догађаја, биле одређене мере и радње које је полицијски службеник дужан, осим ако тактичка ситуација не налаже другачије, да изврши. Мере и радње су везане за пријем сигнала за узбуну и упућивање полицијских службеника на место догађаја; прикупљање људства, прихват наоружања, опреме и материјално-техничких средстава; прикупљање информација о догађају потребних за процену ситуације и доношење одлуке о начину поступања полицијских службеника; блокаду простора и обезбеђење места догађаја; идентификовање извршиоца; примену средстава принуде у складу са законом и начелима тактичког поступања, а у циљу спречавања извршиоца да настави са предузимањем аката насиља; евакуисања и тријаже лица са блокираног простора, организовања указивања помоћи и збрињавања повређених; извештавања и прихвата интервентних снага. 

ЗАКЉУЧАК
Динамика којом се, у савременим условима, трансформишу претходни и појављују нови безбедносни изазови, ризици и претње указује на неопходност сталног праћења истих, одређивања њихових карактеристика и фактора који на њих утичу, те изналажење механизама који треба да обезбеде ефикасно супротстављање насталим безбедносним изазовима, ризицима и претњама.
Неселективно пунктуално тренутно физичко насиље са тешким последицама уперено према групи лица се идентификује као веома заступљен начин извршења, првенствено аката тероризма као сложеног облика политичког насиља и кривичног дела инкриминисаног кривичним законодавством Републике Србије. Предметном облику насиља је било неопходно одредити карактеристике, објаснити их и именовати га, што је аутор у овом чланку и покушао да уради. Иако терористички акти ове врсте нису вршени на простору Републике Србије, њихово вршење у државама са којима Република Србија има развијене политичке, економске и друге односе, али и фактори као што су партиципација лица из Републике Србије и простора Балкана у оружаним сукобима на Блиском истоку, као и обиман проток лица из оружаним сукобима захваћених подручја, међу којима је реално очекивати и инфилтрирана лица која могу бити извршиоци терористичких аката, идентификује се као неопходно унапређење процеса обучавања, а у циљу подизања нивоа оспособљености полицијских службеника  и јединица Жандармерије за супротстављање предметним терористичким актима. Специфичности безбедносне претње изискују и новине у организацији рада и поступања полицијских службеника и јединица Жандармерије. Ако сматрамо, као што смо већ споменули у чланку, да над претњом контролу има извршилац, док безбедносни ризик посматрамо као разлику између нивоа претње и способности да јој се супротстави, онда произилази да се подизањем нивоа способности полицијских службеника и јединица Жандармерије за супротстављање овој претњи директно утиче на смањење степена ризика. Висок ниво оспособљености полицијских службеника и јединица Жандармерије за супростављање предметним терористичким актима може деловати као одвраћајући фактор за потенцијалне извршиоце, односно имати превентивно дејство. У случају евентуалног извршења терористичког акта чији би се modus operandi могао означити као неселективно пунктуално тренутно физичко насиље са тешким последицама уперено према групи лица и, сходно томе, указане потребе за репресивним деловањем, подигнути ниво оспособљености полицијских службеника и јединица Жандармерије, унапређена организација рада и начин поступања полицијских службеника Жандармерије ће утицати да се умање последице извршеног терористичког акта и да се извршиоци ефикасним и законитим поступањем спрече да наставе са вршењем ових аката.  

Gendarmerie Acting Improvement for Terrorism Combating

Abstract
Undertaking terrorist act whose  modus operandi could be described as a non-selective punctual immediate physical violence with heavy consequences directed against a group of people is the phenomenon encountered by the security apparatus of many contemporary countries. Modus operandi  which is characterized by a high level of cruelty and impudency, causing the great number of victims, deterrence and public disturbances are very closely connected with the acts mentioned. The trend of their growing in number, which are more often performed as the representative form of terrorism as the complex form of political violence, as well as the other heavy crimes, sets a task for the security offices to find out the effective mechanism to confront  the same ones, which needs the changes along the process of training, organization, and tactic in the Gendarmerie police officers' procedures.

